(Aangestuur vanaf Olifantsrivier, Wes-Kaap - Klein Karoo)
Die Olifantsrivier ontspring in die Kouga- en Baviaanskloofberge. Hier is die waterskeiding so te sê die grens tussen die Oos- en die Wes-Kaap. Dit dreineer die oostelike deel van die Klein Karoo en vloei van oos na wes tussen die Swartberg in die noorde en die Kamanassieberge in die suide totdat dit aansluit by die Gamkarivier aan die oostekant van die Rooiberge. So vorm die Olifantsrivier die oostelike arm van die Gouritsrivierbekken.
Die Kamanassie- en die Trakariviere en verskeie kleiner riviere sluit by die Olifantsrivier aan op sy tog na die Gamka.
Uit die noordelike hellings van die Outeniquaberge sluit onder andere die Klip-, Kandelaars-, Moeras- en Doringriviere by die Olifantsrivier aan.
Die Kamanassierivier kom uit die ooste, ontspring op 1200 m in die Kougaberge en bring ook water uit die Outeniquas en die Kamanassieberge na die Olifantsrivier. Alhoewel sy opvanggebied 1638 vierkante kilometer en lengte maar 120 km is, vorm die Kamanassie die belangrikste voedingsbron van die Olifantsrivier. Dit sluit 2 km oos van Oudtshoorn by die Olifants aan. Die Brakrivier is die enigste beduidende sytak van die Kamanassie.
Aan die einde van die 19de eeu het die eienaar van die plaas Kamanassie, E.T.L. Edmeades, voorgestel dat 'n besproeiingsdam op sy plaas gebou word. Tydens die Eerste Wêreldoorlog het die idee herleef weens die ineenstorting van die volstruisveerbedryf en 'n klemverskuiwing na landbou. 'n Besproeiingsraad is in 1919 gevorm onder voorsitterskap van genoemde Edmeades met C.J. Langenhoven as regsadviseur. Die later bekende siviele ingenieur Ninham Shand was as assistant-ingenieur by die projek betrokke. Die Kamanassiedam lê 24 km suidoos van Oudtshoorn in die Kamanassieriver en is in 1925 voltooi. Seshonderd mense het aan die damwal gebou en 'n verdere 1 100 aan die besproeiingskanale. Hierdie dam het 'n walhoogte van 41 m, 'n wallengte van 389 m met 'n maksimumkapasiteit van 40 miljoen kubieke meter. Water word tot 40 km stroomafwaarts verskaf en die besproeide gebied is byna 11 000 ha. As die dam vol is, stoot hy 15 km agter die wal op, dan is sy breedste punt amper 'n kilometer wyd en sy oppervlakte 3 516 vierkante kilometer. Die dam is egter selde vol.
In 1939 is die Melvilledam gebou om Oudstshoorn van drinkwater te voorsien en het 'n vermoë van 0,4 miljoen kubieke meter. Die Koos Raubenheimerdam is 'n baie diep dam en bekend vir sy helder bergwater. Sy maksimumkapasiteit is 9,2 miljoen kubieke meter. Hierdie dam is besonder gewild by die hengelaars van baars. Beide damme lê in die voetheuwels van die Swartberg, naby die oorsprong van die Grobbelaarsrivier. Die Oude Muragiepad is die toegangsroete tot beide.